Llíria dedica una sala del Pavelló Pla de l’Arc a la judoka Mónica Merenciano
03 de març de 2025

Amb motiu de la pròxima celebració del Dia Internacional de la Dona, l'Ajuntament de Llíria, va acordar en la seua última sessió plenària, una iniciativa de les regidories d'Igualtat i d'Esports per a dedicar una sala del Pavelló Pla de l’Arc a la judoka Mª Mónica Merenciano Herrero. L'espai que portarà el nom d'esta esportista paralímpica de la localitat és el que acull la pràctica de les modalitats d'arts marcials.

A Mónica Merenciano, nascuda en 1984 a Llíria, li van detectar, amb 11 anys, una retinosi pigmentària que no li va impedir convertir-se en un referent femení en el municipi i dins de l'esport paralímpic a Espanya.

Posseïx un brillant palmarés al llarg de la seua carrera esportiva, amb tres bronzes en els jocs paralímpics d'Atenes, Pequín i Londres, a més de diverses medalles en campionats mundials i europeus. Esta trajectòria li ha valgut molts altres reconeixements com la Medalla d'Or al Mèrit Esportiu de la Generalitat Valenciana, la Medalla de la Ciutat de Llíria atorgada en 2013 o el Premi Grattia Maximilla que també li va concedir l'Ajuntament edetà en l'àmbit de l'esport l'any 2018.

La regidora d'Igualtat, Reme Tordera, ha assenyalat que la sala en les instal·lacions esportives municipals que ara se li dedica “és un nou i merescut homenatge de la seua ciutat a Mónica Merenciano, tot un exemple de superació que, a la discriminació per ser dona, s'afig la seua diversitat funcional i el fet de practicar un esport minoritari, circumstàncies que no li han impedit ser una de les esportistes més guardonades en la Comunitat Valenciana”.